Den blå planet - det tidligere Danmarks Akvarium - i København relancerede sig selv i 2013 og fik på den baggrund enormt stigning i antallet af besøgende. Det samme mønster gjorde sig gældende hos de øvrige ni top-attraktioner i kategorien zoologiske og botaniske haver. Det viser tal fra Danmarks Statistik. I Nordjylland gik Aalborg Zoo for eksempel fra et besøgstal på 411.000 i 2012 til ikke færre end 468.000 i 2013. Sidste år vendte udviklingen sig dog og af de 10 top-attraktioner var det kun Knuthenborg Safaripark, der oplevede fremgang i besøgstallet. I Nordjylland var det både Aalborg Zoo, Nordsøen i Hirtshals og Jesperhus på Mors, der havde færre besøgende end i 2013. Det er Aalborg Zoo, der med et fald på knap 53.000 besøgende oplever den største tilbagegang. De i alt 415.808 gæster, der i 2014 besøgte haven var 11,26 procent færre end i 2013. Jesperhus på Mors oplevede et næsten ligeså stort fald. 24.677 personer mindre end i 2013 slog vejen forbi Nykøbing Mors' topattraktion. Det svarer til en nedgang på 10,98 procent. Nordsøen i Hirtshals kunne næsten holde status quo fra 2013 til 2014 - til trods for at man i en lang periode i 2014 havde tømt hovedattraktionen - det store akvarium - for vand, fordi den meget tykke og specialkonstruerede akvarierude skulle udskiftes med en ny fra Japan. Kun 2,7 procent færre gæster købte billet i Hirtshals. Du kan i øvrigt følge arbejdet med at få den nye rude på plads i Nordsøen i vores serie Nordsøen - Under Overfladen .

Referat:
Aalborg Zoo, Nordsøen og Jesperhus oplevede alle tilbagegang i 2014.